དེ་ནས་འཁྱགས་རླུང་གི་རྒྱུ་བ་སྔར་ལས་ཇེ་དྲག་ནས་ཇེ་རྩུབ་ཏུ་སོང་བ་དང་བསྟུན་ཁོ་སྔར་མལ་ནས་མུ་མཐུད་དུ་འདུག་མ་བཟོད་པར་འགྱོགས་མྱུར་ངང་སློག་པར་སྐ་རགས་འཆངས་ཤིང་།དེ་ནས་ཡང་བསྐྱར་ནང་སྒོ་དལ་མོར་ཕྱེ་ནས་སྒོར་བུད་དེ་ལྷས་འདབས་སུ་བསྐྱིལ་བའི་ནོར་ནག་ཚོའི་ངོ་གདོང་རེ་རེར་ཞིབ་ལྟ་ཐེངས་ཤིག་བྱས།ནོར་ནག་རྣམས་སྔར་བཞིན་མདང་དགོང་གི་མལ་ས་ནས་འགུལ་ཙམ་ཡང་མ་བྱས་པར་རང་རང་གི་ཁ་མལ་ན་ཉལ་འདུག་ཅིང་།ཕར་བལྟས་ཚོད་ཀྱིས་སྨྲ་མི་ཤེས་པའི་དུད་འགྲོ་འདི་དག་གི་སེམས་ཁམས་ཀྱང་ད་ནངས་ཁོའི་སེམས་ཁམས་དང་གཅིག་མཚུངས་ཡིན་པའི་སྣང་བ་ཞིག་བཅོས་མིན་དུ་སྟེར་འོངས།དེ་ཚོས་གྲང་ངར་གྱི་འཇབ་རྒོལ་ཁྲོད་ཁ་སང་གྲོད་པར་གསོག་གང་ཐུབ་བྱས་པའི་རྩྭ་གཟན་ལྷག་རོ་དག་སྐྱུག་ལྡད་བྱེད་བཞིན་དུས་མཉམ་དུ་ཁོའི་ཕྱོགས་སུ་ཅེར་ཡོད་པས།ཁོའང་ཅུང་དོགས་མ་བདེ་བ་ཞིག་ཏུ་བཟོས།